Zer? Jeloskor zaude?

Zer? Jeloskor zaude? (jatorrizko izenburua tahitiera arautuan: No te aha 'oe fe'i'i?; maiz Aha Oe Feii? gisa; frantsesez: Eh quoi ! Tu es jalouse ?) Paul Gauguin margolariaren lana da, 1892an margotua, Tahitira egin zuen lehenengo bidaian. Moskuko Puxkin Museoan gordetzen da.http://www.museum.ru/alb/image.asp?17482. Wildenstein katalogoan 461 zenbakia darama. Egilea lanarekin oso pozik gelditu zen eta ondoren lana monotipoz erreproduzitu zuen. Jatorrizko margolana emazteari, Mette Gadi, bidali zion, Kopenhagera, baina oso garesti saldu nahi zuen, 800 liberatan gutxienez,https://web.archive.org/web/20170817162217/http://www.artehistoria.com/v2/obras/3306.htm eta, azkenik, ez zuen saldu. Parisen erakutsi ondoren Edgar Degasek erosi zuen. Gaur egun, Puxkin Museoan erakusten da, Moskun.

 Izenburua 
Berez, izenburuaren itzulpena ez da egokia. Gauguinek Jaussen hiztegiaren oker bat jaso zuen eta 1893ko Durand-Ruel erakusketaren katalogoan Eh quoi ! Tu es jalouse ? bezala itzuli zuen. Baina benetako itzulpen literala Zergatik ezinikusia? izango litzateke.http://www.jstor.org/stable/875243?seq=1#page_scan_tab_contents

 Deskribapena 
Margolanak ez du izenburuarekin inongo zerikusirik. Eszenan bi neska tahitiar hondartzan daude, lasai-lasai. Bata etzanda dago, bestea eserita. Biak biluzik daude. Ondoan oihal bat eta itsasertza ikusten dira; oihalaren kolorea leuna den bitartean, urak kolore arbitrarioak erakusten ditu. Nesken artean ez da inongo tentsiorik ikusten, biak ala biak lasai baitaude, deskantsatzen. Gauguinek Noa Noa testuan eszena hitz hauekin deskribatu zuen: "Itsasertzean, nahiz eta sargori egin, bi ahizpa bainatu berriak dira, luzatzen ari dira deskantsatzen ari diren animaliatxoen jarrera atseginez, eta atzoko, biharko maitasunez hitz egiten dute. Borroka bat: oroimen bat".http://gallica.bnf.fr/ark:/12148/bpt6k1042892/f17.table

Eserita dagoen neskaren jarrera argazki batean oinarrituta dago, Atenasko Dioniso antzokian dagoen friso baten argazkian, alegia. Horri esker eskultura itxura eta erliebea eman zion. Irudi bera beste margolanetan aurkituko dugu: Nave nave moe (1894), Buda handia (1899) eta Eta haien gorputzetako urrea (1901).

 Erreferentziak 

 Kanpo estekak 

Kategoria:Paul Gauguinen margolanak
Kategoria:Puxkin Museoaren bildumak
Kategoria:Frantziako margolanak
Kategoria:Postinpresionismoko margolanak
Kategoria:Genero-eszenen margolanak
Kategoria:Biluzi artistikoak
Kategoria:1892ko margolanak
Kategoria:Tahiti
Kategoria:1892 Frantzian